Komisijos reglamentas (EB) Nr. 937/2001
2001 m. gegužės 11 d.
dėl leidimo naudoti priedus naujai paskirčiai, naują priedų preparatą, laikinų leidimų pratęsimo ir leidimo pašarų priedą naudoti 10 metų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2697/2000 [2], ypač į jos 4 straipsnį,
kadangi:
(1) Direktyvoje 70/524/EEB yra numatyta, kad persvarsčius paraišką, pateiktą remiantis tos direktyvos 4 straipsnio nuostatomis, gali būti leidžiama naudoti naujus priedus ar nauja paskirtimi senuosius.
(2) Direktyvos 9e straipsnio 1 dalyje yra numatyta, kad gali būti laikinai leidžiama naudoti naujus priedus arba naujai paskirčiai senuosius, jei laikomasi 3a straipsnio b-e punktų reikalavimų ir jei pagal turimus rezultatus galima pagrįstai daryti prielaidą, kad, naudojami pašaruose, jie turi vieną iš 2 straipsnio a punkte nurodytų poveikių. Minėtos direktyvos C priedo II dalyje nurodytiems priedams šis laikinas leidimas suteikiamas ne ilgesniam kaip ketverių metų laikotarpiui.
(3) Įvertinus pateiktus dokumentus, paaiškėjo, kad šio reglamento I ir II prieduose aprašytų mikroorganizmų bei fermentų preparatų nauja paskirtis atitinka anksčiau minėtus reikalavimus ir todėl laikinai, ne ilgiau kaip ketverius metus, juos galima leisti naudoti.
(4) Buvo pateikti nauji duomenys, siekiant laikinai 11 numeriu pažymėtą fermentų preparatą leisti naudoti nauju fiziniu pavidalu. Pateiktų dokumentų įvertinimas parodė, kad naujas fizinis pavidalas gali būti laikinai patvirtintas.
(5) 2000 m. spalio 1 d. leidimas naudoti mikroorganizmų preparatą Nr. 1 Bacillus cereus var. toyoi (NCIMB 40112) buvo laikinai ribotam laikui pratęstas, kad pakaktų laiko iš naujo įvertinti padermės saugumą toksinų susidarymo atžvilgiu, kaip to reikalaujama 2000 m. vasario 17 d. patvirtintoje Gyvūnų mitybos mokslinio komiteto (SCAN) nuomonėje dėl saugaus bakterijų naudojimo šeriant gyvūnus.
(6) Remiantis 2001 m. kovo 21 d. SCAN nuomone dėl Bacillus cereus var. toyoi (NCIMB 40112), įvertinus dokumentus paaiškėjo, kad toksinų susidarymo atžvilgiu šį produktą galima laikyti saugiu. Todėl galima pratęsti laikinąjį leidimą naudoti minimą produktą.
(7) Direktyvos 70/524/EEB 2 straipsnio aaa punkte reikalaujama, kad leidimai naudoti kokcidiostatus būtų siejami su asmeniu, atsakingu už jų išleidimą į apyvartą.
(8) Direktyvos 70/524/EEB 9b straipsnyje yra numatyta, kad leidimas naudoti šias medžiagas būtų suteikiamas dešimčiai metų, skaičiuojant nuo galutinio leidimo įsigaliojimo datos, jei laikomasi visų Direktyvos 70/524/EEB 3a straipsnyje nustatytų reikalavimų.
(9) Įvertinus pateiktus dokumentus, paaiškėjo, kad šio reglamento IV priede aprašytas kokcidiostatas atitinka visus 3a straipsnio reikalavimus, kai jie yra naudojami tame priede nurodytos rūšies gyvūnams ten pat nurodytomis sąlygomis.
(10) Įvertinus dokumentus, paaiškėjo, kad, norint apsaugoti darbuotojus nuo priedų poveikio, gali būti reikalaujama laikytis tam tikros tvarkos. Tačiau minėtą apsaugą turėtų užtikrinti 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti [3] ir su ja susijusių direktyvų taikymas.
(11) Gyvūnų mitybos mokslinis komitetas pateikė nuomonę, kad, laikantis minėtuose prieduose aprašytų sąlygų, fermentų bei mikroorganizmų preparatai ir kokcidiostatas yra nekenksmingi ir kad pastarojo poveikis gyvūnų produktyvumui yra teigiamas.
(12) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išvardytus "fermentų" grupei priskiriamus preparatus leidžiama naudoti kaip pašarų priedus laikantis minėtame priede nustatytų reikalavimų.
2 straipsnis
Šio reglamento II priede išvardytus "mikroorganizmų" grupei priskiriamus preparatus leidžiama naudoti kaip priedus gyvūnams šerti, laikantis tame priede nustatytų reikalavimų.
3 straipsnis
Laikini leidimai šio reglamento III priede nurodytam "mikroorganizmų" grupei priskiriamam preparatui atnaujinami laikantis tame priede nustatytų reikalavimų.
4 straipsnis
Šio reglamento IV priede nurodytą "kokcidiostatų ir kitų vaistinių medžiagų" grupei priskiriamą preparatą leidžiamai naudoti kaip pašarų priedą laikantis tame priede nustatytų reikalavimų.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 11 d.